Kegyelem nektek és békesség Istentől a mi Atyánktól és az Úr Jézus Krisztustól! Ámen

Mt 23, 23-36
*Jaj nektek, képmutató írástudók és farizeusok, mert tizedet adtok a mentából, a kaporból és a köményből, de elhagytátok azt, ami a törvényben fontosabb: az igazságos ítéletet, az irgalmasságot és a hűséget; pedig ezeket kellene cselekedni, és azokat sem elhagyni. 24Vak vezetők, kiszűritek a szúnyogot, a tevét pedig lenyelitek.
25Jaj nektek, képmutató írástudók és farizeusok, mert megtisztítjátok a pohár és a tál külsejét, belül pedig tele vannak rablásvággyal és féktelenséggel. 26Vak farizeus, tisztítsd meg először a pohár és a tál belsejét, hogy azután a külseje is tiszta legyen!
27Jaj nektek, képmutató írástudók és farizeusok, mert hasonlók vagytok a meszelt sírokhoz, amelyek kívülről szépnek látszanak, de belül tele vannak halottak csontjaival és mindenféle tisztátalansággal. 28Így kívülről ti is igaznak látszotok az emberek szemében, de belül tele vagytok képmutatással és törvényszegéssel.
29Jaj nektek, képmutató írástudók és farizeusok, mert síremlékeket emeltek a prófétáknak, és felékesítitek az igazak sírköveit, 30és ezt mondjátok: Ha atyáink idejében éltünk volna, nem vettünk volna részt velük a próféták vérének kiontásában. 31Ezzel csak azt bizonyítjátok magatokról, hogy fiai vagytok a próféták gyilkosainak. 32Cselekedjetek csak ti is atyáitok mértéke szerint! 33Kígyók, viperafajzatok! Hogyan menekülhetnétek meg a gyehennával sújtó ítélettől? 34Ezért íme, én prófétákat, bölcseket és írástudókat küldök hozzátok: egyeseket közülük megöltök és keresztre feszítetek majd, másokat pedig megkorbácsoltok zsinagógáitokban, és városról városra üldöztök, 35hogy rátok szálljon minden igaz vér, amelyet kiontottak a földön, az igaz Ábel vérétől Zekarjának, Barakjá fiának véréig, akit meggyilkoltatok a templom és az áldozati oltár között. 36Bizony mondom nektek: mindez megtörténik ezzel a nemzedékkel.*

Krisztus Közössége!

Mit ér a jajjgatás? Értelmezhetjük ezt a kérdést úgy is, hogy: „mire megyünk a panaszkodással?”, amire többnyire azt szoktuk mondani, hogy „semmire”. „Nem búsulni, elkeseredni kell és a földön maradni, hanem felállni és menni tovább, újra nekirugaszkodni a kihívásoknak.” Sokszor valóban jogosnak is tűnik ez a bíztatás, de ahogyan a Prédikátor könyvében olvassuk: *„Megvan az ideje a sírásnak, és megvan az ideje a nevetésnek. Megvan az ideje a gyásznak, és megvan az ideje a táncnak.”*.
Van ideje a sírásnak. A sírás, a gyász nem jellembeli hiba. Az ilyen keserűség valami kapcsán, csak két dolgot jelent alapvetően: egyrészről, hogy fontos nekünk az adott dolog vagy személy, a másik pedig, hogy határfalba ütköztünk, azaz megtapasztaltuk az emberi korlátjainkat. Ezek közül egyik sem szégyen. Hiszen igenis mindannyiunknak meg van a maga gyengesége, sőt vannak olyanok, amelyekben osztozunk, valamint pont az lenne a baj, ha csak önmagunkat tartanánk fontosnak és nem érdekelne magunkon kívül se ember, se bármilyen felelősség. A héten Ukrajnában zajlódó események után teljesen természetes az, hogy megremegnek a szívek és akár ismeretlenül is gyászoljuk az áldozatokat, az erőszakban résztvevőket és az azt elszenvedőket is. Az, aki megtapasztalja Krisztus szeretetét nem tudja lerázni a felelősségét és vállat vonva elfelejteni azt a gyomorszorító érzést, amit a szeretetlenség és értelmetlen kegyetlenség láttán érez.
És, ha mi emberek, akik annyi hamisság felett szemet tudunk hunyni már nem tudunk továbblépni valaki nyomorúságát, szenvedését, elveszettségét látva, akkor hogyan lépne tovább ilyet látva az az Úr, aki mindannyiunkért és mindannyiunk helyett vállalta a halált a keresztfán?
Mit mondhatna mást, mint a „jajj” szavakat, szinte elgyászolását az embernek?
Máté evangéliumának 23. fejezetében 8 jajj mondását olvashatjuk Krisztusnak, amelyből mai alapigénkben az utolsó négyet hallhattuk. Jézus szavai mögé ennyiből talán lehetne mérges indulatot is látni, de ha elolvassuk a fejezet elejét is, akkor kiderül, hogy nem dühödten szidalmazza a farizeusokat. Így olvassuk: *„Akkor Jézus így szólt a sokasághoz és a tanítványaihoz: 2Az írástudók és a farizeusok Mózes törvényhozó székében ülnek. 3Mindazt tehát, amit mondanak, tegyétek meg és tartsátok meg, de cselekedeteiket ne kövessétek, mert nem azt teszik, amit mondanak.”*. Jézus nem azt vonja kétségbe, hogy a tanításukban az írásokhoz, az Isten igéjéhez akarnak hűek maradni, hanem azt mondja ki, hogy sok esetben célt tévesztenek, vagy éppen szánt szándékkal képmutatóak a tetteikben. Nem azzal van a gond, amit tanítanak, hanem azzal, amit mind ezek után tesznek, vagy inkább nem tesznek meg. – „Sok jót elmulasztottam, sok rosszat elkövettem.”.
A farizeus kifejezés az „elválasztani” héber szóból ered. El akarták választani magukat a törvénytelenségtől, az Isten akaratától való elhajlástól, a tisztátalanságtól. Úgy akartak élni, hogy példamutató módon látszódjon, hogy ők hűek az Úr tanításához. És mi lenne ezzel a baj?
Nézzük csak meg mai jelmondatait akár saját egyházunknak: „Láthatóan evangélikus.”, vagy a ma a világ kereszténységének körében is ismét egyre hangsúlyosabbá váló kérdést: „Tudunk-e Isten hitvalló egyházává válni?”.
Persze, lehet a negatív felhangot is kihallani ebből, hogy elválasztani, jól láthatóan képviselni egy határvonalat és arról beszélni, hogy ez mennyire közel van a kirekesztéshez, de valójában a két dolognak nagyon távol kellene állnia egymástól. Nagyon nem mindegy, hogy a bűnt akarom kívül tartani, vagy a bűnös embert! Krisztus is magához hív minden embert, minden bűnökkel terhelt életet, de nem a bűnt hagyja ezzel jóvá, hanem hív, hogy légy vele közösségben és hagyd el a bűnt.
Ez a két dolog: elválasztani a helyest a helytelentől, a tisztát a tisztátalantól és az emberek kirekesztése mégis valahogy nagyon könnyen kerülnek közel egymáshoz. Ennek az oka pedig, hogy nagyon könnyen válik szinte észrevétlenül képmutatóvá az életünk - hitvalló helyett.

Jézus jajj kiáltásai fejezetünkben a farizeusoknak, éppen ilyen képmutató és a hitet hiteltelenné és hamissá tevő tetteire hívják fel a figyelmet. Kezdve a hit tartalmával, szociális kérdéseken át egészen az igeszakaszban is említett 4 jajj-ig. Az elsőt így olvastuk ma:
*„Jaj nektek, képmutató írástudók és farizeusok, mert tizedet adtok a mentából, a kaporból és a köményből, de elhagytátok azt, ami a törvényben fontosabb: az igazságos ítéletet, az irgalmasságot és a hűséget”*Mit mond el itt Jézus? Hogy még a legapróbb növényekből is odaadják a tizedet, hiszen hirdetik, hogy ezt írja az Úr törvénye, és igazuk is van. Nincs ezzel semmi baj. De közben a sokkal fontosabb dolgokban lépten nyomon elbuknak, vagy tudatosan hazudnak, úgy mint az *igazságos ítélet, az irgalmasság és a hűség* kérdésében. Melyik valójában a fontosabb?
A könnyen letudható tettek, törvényi kötelezettségek betartása, vagy a kegyelmes mennyei Atyához hűséges tettek? A külsőre rendben vagyunk, szépek vagyunk látványkonyha, vagy a belső tisztaság, a szereteten alapuló hit?
Ahogy a következő jajj-kiáltásban fogalmaz Krisztus, nem a pohár külsejének a tisztasága az elsődleges kérdés, hanem a belső tartalma. Ha az nem tiszta, ha a benne lévő rothadás felett átsiklunk és a külsejével foglalkozunk nagy műgonddal, akkor válik egyre inkább és látványosan képmutatóvá az életünk.
Persze meg volt a külsőségekben megjelenő tiszteletadás a farizeusok felé is, hiszen még így is sok értékes dolgot tettek és hirdettek, de valójában kevesen akartak hozzájuk tartozni, közösségben lenni velük, mert jól látszottak a jelentős torzulások, a hamisságok és a hangsúlyeltolódások.
Ma amikor a misszióról, a hitvalló kiállásról, a keresztény életről beszélünk, akkor pont ugyanígy előkerül a kérdés, hogy a tanítás tisztasága mellett, vajon milyennek látják a keresztényeket – az élő hitünket? Hűségesnek az Isten igéjéhez, vagy képmutató ítélkezőknek, akik a törvény és a könnyűvé tett kegyelem mögé bújtatják a saját gerendáikat, a tetten érhető hamisságokat? Felelősséget vállalunk, hűséget az evangéliumhoz, vagy mi is csak önigazolást keresünk?
Pál apostol is éppen ezt a kérdést hozta elénk az oltár előtti igében? Az Isten szeretete tükröződik a te hiteden és cselekedeteiden, vagy valójában csak üresen zengő érc és hamisan pengő cimbalom az életed?
Mikor egymás ellen játszámak vívunk és túl akarunk tenni a másikon, akkor miféle szeretet vezet?
Mikor ahelyett, hogy a segítségnyújtás útjait keresnénk a menekültek számára, csak sóhajtozunk, és a nagy szervezetekre mutogatunk, hogy ők tegyenek már valamit, akkor hol van a keresztény felelősségünk, vagy a felebarát iránti szeretetünk?
Mikor a erőszakot tevőket a halálba, a kínba kívánjuk, akkor hol van a megtérésre hívó szó, hol van a megbocsátó szeretet?
Mikor tehetnék valamit a másik emberért, a szomszédért, aki nehéz helyzetben van, de csak köszörülöm rajta a nyelvem, akkor hol van a könyörület?
Mikor a teremtett világ iránti felelősségről beszélünk, de közben természetes módon dobálunk minden mérget és hatóságilag tiltott dolgot a kukába és a kazánba, akkor nem ég az arcunk, hogy a Teremtő Isten az ő munkatársainak hívott el bennünk ebben is?
Lehet háborúra mutogatni és a szeretetet számonkérni, lehet a végletesen profitorientált nagy cégekre mutogatni és a felelősséget felemlegetni, de testvérem, hol van a te szereteted, a te felelősséged?
Az „ő, vagy ők rosszak, de én bezzeg soha nem tennék olyat” kijelentéseink pont azt mondják el, hogy bennünk is mennyire ott él ez a fajta képmutató farizeusi lelkület, amire Jézus végül az utolsó jajj-kiáltásban már azt a példát hozza, hogy ahogy az atyáik megölték a prófétákat és az Isten küldötteit ők pedig távolról most nagy hanggal elhatárolódnak tőlük, úgy majd még ez a nemzedék megláthatja, hogy igen is hogy ők fogják keresztre feszíteni az Isten Felkentjét és bántalmazni, sanyargatni az elhívott embereit. Nagyjából egy hét még és a Messiást már ordító akarattal küldik a keresztre. Pont ilyenek a mi „bezzeg én” gondolataink is.

A farizeusok elhatárolódnának a bűntől, tisztán élnének, jót akarnának tenni, de ide jutnak, ha nem a bűnbánat és a térdet hajtó hűség jellemzi az életüket. Ha nem az egy Istent szeretjük, hanem a magunk igazát, akkor mi éppen úgy, ahogyan ők, a bűnnel fogunk közösséget vállalni.
Lehetünk olyanok, mint a tanmesebeli ember, aki mindenkinél jól látta, hogy milyen bűn fogalmazódik, formálódik a szívében. Elment az irigy mellett és rászólt: „Tudom, hogy lopni akarsz”. Elment a gyűlölködő mellett és rászólt: „Tudom, hogy ölni akarsz.”. Elment a tisztességtelen kereskedő előtt és rászólt: „Tudom, hogy hazudni akarsz.”. És még nagyon sokaknak mutatott rá a bűnére. Aztán az élete végén megált a Teremtője előtt, akitől ezt a képességet is kapta és most őt szólították meg: „Reméltem, hogy megtanulsz szeretni és felelősséget vállalni és így meglátod a saját bűneidet is.”. Üresen zengő érc és hamisan pengő cimbalom.

A prédikáció elején azt mondtam, hogy meg van az ideje a sírásnak, a gyásznak, valamint, hogy itt Jézus nem indulatból, nem haragból beszél a farizeusokkal szemben. Talán nem tévedek, főleg a következő igeszakaszokat is figyelembe véve, ha azt feltételezem, hogy itt sokkal inkább siratja a képmutatókat Jézus.
Igen, egy nagyon kemény és borotva éles képet mutató tükröt állít eléjük, de nem küldi el, nem taszítja el őket. Téged sem taszít el a Megváltó Úr!
Nem ellened, hanem érted haragszik. Nem ellened hangzik az ige, hanem érted. Mert Isten nem csak haragszik érted, hanem cselekszik is érted. Szeret téged és vállal téged, mert fontos vagy Neki! Úgy, ahogyan Jézus nem csak felszínre hozza a rejtegetett zugokból, a ködösítés mögül a farizeusok bűneit, hanem hívja is őket a megtérésre, az üdvösség útjára, úgy ugyanezzel az akarattal áll most eléd is, a böjtelő és a böjt határán. Farsangi időben mindig találó kép, hogy Jézus kihív a képmutatásból, a hamis álarcaink mögül és azt kéri, hogy előtte ne félj összetörni a bűnbánatban. Ne félj megalázottá válni Isten és ember előtt, mert Ő fel fog emelni téged. Ő ott van veled és meg akar szabadítani a bűn szorításából. Mert szorít téged is. Mint egy kellemetlenül szűk ruha. Érzed, szégyelled, de viseled a bűnt is, mert túl kiszolgáltatott, megalázó helyzet lenne nyíltan letenni.
Pedig le kell, hogy tedd, hogy végre ne a bűnnel, hanem Krisztussal élhess közösségben. És ez nem megy látszatból, Őt nem fogod megtéveszteni a díszes maskarákkal és külsőségekkel.
Ideje van a megtérésnek! Ideje van, hogy végre valóban a szeretet Istenével élj közösségben, hogy Neki válaszd el magad a bűntől, mert végül tényleg nem marad semmi más, mint: *„a hit, a remény, a szeretet, e három; ezek közül pedig a legnagyobb a szeretet.”*. Így legyen! Ámen